text: Redacció 10:52 26/10/18
  Reduccions en el preu de l'aigua, quotes d'escoles bressol i gratuïtat del bus urbà en alguns supòsits
  Ple Municipal on es van aprovar les ordenances fiscals i les taxes municipals
  El Ple de l'Ajuntament de Parets aprova les ordenances fiscals i les taxes municipals per al 2019. L'aprovació ha estat possible gràcies als vots favorables del PSC i les abstencions de Ciutadans i Ara Parets ERC. El grup que lidera l'oposició, Sumem Parets; Nova Opció per Parets i PdeCAT han votat en contra de la seva aprovació.
  Amb aquest punt aprovat, es reduirà un 10% el preu de l'aigua per al seu ús domèstic i comercial; s'incrementarà el fons d'ajuda a les persones que tenen problemes per pagar el rebut de l'aigua; si la partida era de 12.000 euros, ara passarà a ser de 18.000 euros.
  Una de les altres mesures que es contemplen és la reducció de la quota de l'impost de recollida orgànica per als solars buits. També es contemplen ajuts per fer front a les quotes de les escoles bressol de 0 a 3 anys i s'amplia la gratuïtat del bus urbà a aquelles persones majors de 65 anys i a les que tenen una invalidesa permanent absoluta. Novament es congelen la resta de taxes municipals.